**ΑΠΟΣΤΟΛΟΠΟΥΛΟΥ ΒΑΣΙΛΙΚΗ**

**Η ΟΙΚΟΓΕΝΕΙΑ ΣΤΗΝ ΕΥΡΩΠΗ ΚΑΤΑ ΤΗΝ ΠΡΟΒΙΟΜΗΧΑΝΙΚΗ ΠΕΡΙΟΔΟ**

**ΕΙΣΑΓΩΓΗ**

Η οικογένεια είναι ο πιο παλιός θεσμός και η θεμελιώδης βιολογική , συναισθηματική και κοινωνική εμπειρία του ανθρώπου , η οποία μένει χαραγμένη για πάντα σε όλη του την ζωή . Ειδικότερα , η οικογένεια ως κοινωνικός θεσμός αποτελεί ένα σταθερό πλέγμα μεταξύ κοινωνικά προσδιορισμένων ή αλλιώς τυποποιημένων ρόλων , οι οποίοι ενεργούν και ατομικά και ομαδικά . Ως δομή της οικογένειας θεωρείται το αόρατο σύνολο των συμπεριφορών και των κανόνων που διευθετούν το πώς πραγματοποιούνται οι συναλλαγές στο πλαίσιο αυτής . Μάλιστα , αξίζει να σημειωθεί ότι η οικογένεια περιλαμβάνει μέσα της το στοιχείο της ιεραρχίας . Αυτό σημαίνει ότι τα μέλη της δεν είναι ίσα μεταξύ τους . Είναι όμως ενωμένα για την πραγματοποίηση σημαντικών κοινωνικά σκοπών , οι οποίοι παραμένουν σταθεροί ανεξάρτητα από τις κοινωνικές αλλαγές . Αυτοί δεν είναι άλλοι από την κατοχύρωση της συνέχειας της κοινωνίας και από την μεταλαμπάδευση του πολιτισμού από την μια γενιά στην άλλη ( εθνικό κέντρο δημόσιας διοίκησης και αυτοδιοίκησης : 14 – 15 ) . Τέλος , είναι σημαντικό να αναφερθεί ότι παρατηρούνται στην Ευρώπη τρεις μορφές οικογένειας : η παραδοσιακή – εκτεταμένη , η βιομηχανική – πυρηνική και η επικοινωνιακή – συναλλακτική . Η πρώτη μορφή συναντάται στην προβιομηχανική – αγροτική κοινωνία , η δεύτερη στην βιομηχανική κοινωνία και η τρίτη στην μεταβιομηχανική κοινωνία . Στην παρούσα όμως εργασία θα αναλυθούν τα χαρακτηριστικά της παραδοσιακής μόνο οικογένειας , η οποία υπήρχε στην προβιομηχανική κοινωνία που τοποθετείται χρονικά στις αρχές του 16ου αιώνα μέχρι τις αρχές του 18ου αιώνα ( Χ . Κατάκη : 32 ) .

**ΟΡΙΣΜΟΣ ΤΗΣ ΟΙΚΟΓΕΝΕΙΑΣ ΣΤΙΣ ΠΡΟΒΙΟΜΗΧΑΝΙΚΕΣ ΚΟΙΝΩΝΙΕΣ**

Η οικογένεια στις προβιομηχανικές – αγροτικές κοινωνίες μπορεί να χαρακτηριστεί ως μια αυτάρκης οντότητα . Με άλλα λόγια , η οικογένεια θεωρούνταν από τα μέλη της ως ο σύνδεσμος με όλους τους τομείς της ζωής . Πιο συγκεκριμένα , η ιατρική φροντίδα , η περίθαλψη , η παραγωγή , η κατασκευή σπιτιών , εργαλείων , ρούχων και σκευών , οι πολιτιστικές δραστηριότητες , η εκπαίδευση , η κοινωνικοποίηση και τέλος οι οικονομικές , πολιτικές και θρησκευτικές λειτουργίες γίνονταν εντός του οικογενειακού πλαισίου . Αναλυτικότερα , δίνοντας έμφαση στους τελευταίους τέσσερις τομείς ίσχυαν τα εξής : Α) Όσον αφορά τον οικονομικό τομέα , η οικογένεια λειτουργούσε ως αυτάρκες οικονομικό μικρο – σύστημα , παράγοντας όλα τα αγαθά και τις υπηρεσίες που επεδίωκε να καταναλώσει και καταναλώνοντας αντίστοιχα όλες τις υπηρεσίες και τα αγαθά που παρήγαγε . Ο τόσο μεγάλος βαθμός οικονομικής ανεξαρτησίας και επάρκειας γινόταν αντιληπτός και στον χαρακτήρα των διαπροσωπικών σχέσεων και συμπεριφορών . Θεμελιώδες παράδειγμα αποτελεί το ότι άνδρες και γυναίκες ήθελαν να βρουν σύντροφο υγιή , δυνατό , με ενεργητικότητα και δεξιότητες , επειδή η επιλογή του συντρόφου ταυτίζονταν με την επιλογή εργασιακού συνεταίρου . Εντελώς το ίδιο σκεπτικό ίσχυε και για τα παιδιά . Για να χαρακτηριστούν δηλαδή ως ικανά παιδιά – συνεργάτες , έπρεπε να διέθεταν δύναμη , υγεία και ενεργητικότητα . Επομένως , όλα τα μέλη λάμβαναν μέρος έμπρακτα στην παραγωγική δραστηριότητα της οικογένειας και έτσι είχαν κι οικονομικές σχέσεις μεταξύ τους , οι οποίες είχαν το στοιχείο της αλληλοεξάρτησης . Οι ενέργειες δηλαδή του κάθε μέλους της οικογένειας συνεισέφεραν στην οικογένεια . Μάλιστα θα πρέπει να αναφερθεί ότι , όντας η οικογένεια εκείνη την εποχή πατριαρχική , τον ρόλο με το μεγαλύτερο κύρος , αυτόν δηλαδή του αρχηγού , τον είχε ο πατέρας , ο οποίος έπαιζε παράλληλα και τον ρόλο του εργοδότη . Β) Όσον αφορά τώρα τον τομέα της κοινωνικοποίησης , αυτή είχε στις αγροτικές – προβιομηχανικές κοινωνίες την μορφή της « φυσικής κοινωνικοποίησης » . Όλες δηλαδή οι δραστηριότητες εμπεδωνόντουσαν και ενσωματώνονταν από τα παιδιά φυσικά , δίχως να υπάρχει μεγάλη ανάγκη για αρκετή διαπαιδαγώγηση και προσπάθεια εκμάθησης . Η κοινωνικοποίηση θεωρούνταν επιτυχής μόνο όταν το παιδί συμβάδιζε με τις προσδοκίες των γονιών του , υιοθετούσε τα υποδείγματα τους και από πολύ μικρό ήταν αποδοτικό και παραγωγικό . Παρόλα αυτά , το ότι δεν είχαν τα παιδιά τα γνωρίσματα ενός ατόμου , δεν σημαίνει ότι δεν τα αγαπούσαν οι γονείς τους , αλλά ότι έδιναν πιο πολύ βάση στην συνεισφορά που αυτά θα είχαν στα κοινά οικονομικά καθήκοντα , απ’ ότι στις αυτές καθαυτές, στις πραγματικές δηλαδή , ανάγκες τους . Γ) Στην περίπτωση του πολιτικού τομέα , η οικογένεια στις προβιομηχανικές κοινωνίες είχε σημαντική πολιτική δύναμη και λειτουργία . Αυτές προέκυπταν από το γεγονός ότι έπρεπε η οικογένεια να συνδυάσει και να αντιμετωπίσει ενδιαφέροντα και συμφέροντα που αλληλοσυγκρούονταν , καθώς και να διεκδικεί και να διασφαλίζει την προστασία των μελών της . Δ ) Όσον αφορά τον τελευταίο τομέα , τον θρησκευτικό , η οικογένεια που συναντάται στην προβιομηχανική κοινωνία επιτελούσε θρησκευτικές λειτουργίες ατομικά προσανατολισμένες , με την έννοια ότι είχε ως καθήκον να προωθεί απαντήσεις για τα μεγάλα ανεξήγητα και αναπάντητα ερωτήματα για ταοποία προβληματίζονται μια ζωή οι άνθρωποι , να συμβάλει στο να απαλύνει το άτομο από τους φόβους , τα άγχη και τις στεναχώριες , να απομακρύνει τα αισθήματα αποξένωσης και απομόνωσης και τέλος να κατορθώνει ισορροπία και γαλήνη ενάντια στην ματαιότητα και την τραγωδία . Η ύπαρξη της θρησκευτικής λειτουργίας μέσω της οικογένειας εξηγείται επίσης και από το ότι η ίδια η οικογένεια περνούσε στα μέλη της ιδανικά , κανόνες , στόχους και τις αναγκαίες ηθικές αξίες και αρχές . Αξίζει μάλιστα να σημειωθεί ότι οι θρησκευτικές λειτουργίες στο πλαίσιο της οικογένειας ήταν εκείνη την εποχή τόσο υπαρκτές λόγω των επιταγών της επίσημης θρησκευτικής δομής ( της εκκλησίας ) . Ωστόσο , επειδή τις θρησκευτικές λειτουργίες της έφερνε εις πέρας η οικογένεια από μόνη της , δημιουργούνταν λειτουργική ισοδυναμία και ανταγωνισμός με την θρησκευτική δομή . Ακόμη , εκτός από τις λειτουργίες της οικογένειας στις προβιομηχανικές κοινωνίες , είναι εξίσου σημαντική η αναφορά στην μορφή της . Η μορφή της οικογένειας ήταν διευρυμένη . Συγκεκριμένα , συγκροτούνταν από μεγάλο αριθμό ανθρώπων , διότι ζούσαν μαζί στον ίδιο χώρο πολλές συγγενικές οικογένειες , το λιγότερο τριών γενιών με πολλά παιδιά η καθεμία από αυτές . Επομένως , οι σχέσεις μεταξύ των μελών αυτής της διευρυμένης οικογένειας ήταν στενές , αλλά παράλληλα και περίτεχνες , εφόσον εξελίσσονταν μέσα σε έναν θεσμό που περιείχε πολλαπλές κοινωνικές θέσεις και αλληλοσυγκρουόμενους κάπου κάπου ρόλους ( Β. Δινάκη 2011 : 8-10 ) . Τέλος , το ζητούμενο της εκτεταμένης – διευρυμένης οικογένειας της προβιομηχανικής περιόδου ήταν η οικονομική και βιολογική επιβίωση των μελών της μέσα από την συλλογική προσπάθεια για την συγκέντρωση αγαθών ( Χ. Κατάκη : 44 ) , ( Εκδόσεις οκτώ 2018 : 20 ) .

**ΟΙ ΡΟΛΟΙ ΤΩΝ ΣΥΖΥΓΩΝ ΣΤΗΝ ΟΙΚΟΓΕΝΕΙΑ ΤΗΣ ΠΡΟΒΙΟΜΗΧΑΝΙΚΗΣ ΠΕΡΙΟΔΟΥ**

Οι ρόλοι των συζύγων στο πλαίσιο της προβιομηχανικής περιόδου οικογένειας ήταν ευκρινέστατα διαχωρισμένοι .Ο σύζυγος – πατέρας ήταν αναμφίβολα ο αρχηγός της οικογένειας , αφού ήταν αυτός που λάμβανε όλες τις αποφάσεις για λογαριασμό της οικογένειας και συνεπώς είχε την ευθύνη για όλα τα ζητήματα της οικογένειας ( πχ δημόσιες και εμπορικές υποθέσεις ) . Επιπλέον , αντιπροσώπευε την οικογένεια στην κοινωνία , πάλευε προκειμένου να συγκεντρώσει χρήματα για να υπάρχει φαγητό για την οικογένεια του , αγωνιζόταν για να εξασφαλίσει τα συμφέροντα τους και πάσχιζε με σκοπό την υπεράσπιση τους από εχθρικές ενέργειες κάθε είδους . Από την άλλη πλευρά , η γυναίκα απασχολούνταν κυρίως με την διαπαιδαγώγηση των παιδιών και με τις καθημερινές δουλειές του σπιτιού . Παράλληλα όμως , ύφαινε , έραβε , μπάλωνε τα ρούχα και εργαζόταν στα χωράφια . Ακόμη, είχε ως καθήκον την παρουσίαση μιας καλή εικόνας προς τον κόσμο . Επιπλέον , ο ρόλος της γυναίκας υπήρξε συζευκτικός και συντονιστικός . Αναλυτικότερα , συζευκτικός , διότι αποτελούσε το σύμβολο της αγάπης που συνέδεε συναισθηματικά τα μέλη της οικογένειας μεταξύ τους , και συντονιστικός , επειδή συμπλήρωνε τον ρόλο του άνδρα . Αυτό το τελευταίο εξηγείται από το γεγονός ότι οι άνδρες από μόνοι τους δεν είχαν την δυνατότητα να εκτελέσουν την γεωργική εκμετάλλευση , η οποία βασιζόταν στην συνεισφορά δύο ξεχωριστών εργατικών χεριών . Επιπλέον , ένα άλλο χαρακτηριστικό της γυναίκας , όσον αφορά την οικογένεια εκείνης της εποχής , είναι ότι η θέση της και το κύρος της καλυτερεύαν αρκετά με την γέννηση των παιδιών και την αύξηση της ηλικίας της . Πριν από τον γάμο , η γυναίκα παρέμενε στο πατρικό της σπίτι και βοηθούσε στις οικιακές δουλειές . Μετά τον γάμο , δεν ζούσε μόνο με τον άνδρα της σε ένα αποκλειστικά δικό τους σπίτι , αλλά συνήθως έμενε με τους συγγενείς του συζύγου της , για τους οποίους έκανε δουλειές υπομονετικά . Ο ρόλος της όμως άλλαζε ολοκληρωτικά όταν γινόταν μητέρα , αφού η μητρότητα ήταν ένας ρόλος εντελώς εξιδανικευμένος . Μάλιστα , με την γέννηση παιδιού δεν αναβαθμιζόταν μόνο η θέση της στην οικογένεια , αλλά και στην κοινωνία ( Δ . Καραγιάννη , Μ. Σαχινίδου 2020 : 28 ) . Τέλος , σκοπός τους ζευγαριού ήταν απλώς και μόνο η αναπαραγωγή και συνεπώς η σχέση μεταξύ τους δεν διακρινόταν από οικειότητα , αλλά συσχετιζόταν με την φροντίδα και την εξυπηρέτηση της γυναίκας προς τον άνδρα της ( Χ . Πάντου 2010 : 17, 22 ) .

**Ο ΡΟΛΟΣ ΤΟΥ ΠΑΙΔΙΟΥ ΣΤΗΝ ΟΙΚΟΓΕΝΕΙΑ ΤΗΣ ΠΡΟΒΙΟΜΗΧΑΝΙΚΗΣ ΠΕΡΙΟΔΟΥ**

Η διευρυμένη οικογένεια , οι γείτονες και οι φίλοι διαμόρφωναν γύρω από το παιδί έναν κοινωνικό κλοιό που ήταν παράλληλα προστατευτικός και εκπαιδευτικός . Επομένως , περνώντας το παιδί πολύ χρόνο μέσα στην μέρα του και με πολλά ακόμη άτομα πέρα από την μητέρα του , υιοθετούσε αρκετά πρότυπα και όχι μόνο το μητρικό . Επίσης , τα παιδιά , μεγαλώνοντας σε μια οικογένεια που αποτελούσε μονάδα παραγωγής και κατανάλωσης , ήταν αναγκαία για την γεωργική οικονομία και είχαν ενεργό οικονομικό ρόλο από πολλή μικρή ηλικία . Ειδικότερα , οι γονείς τους ανέθεταν ήδη από την προσχολική ηλικία συγκεκριμένα χρέη και προσδιόριζαν τα δικαιώματά τους στην κατανάλωση και στους τρόπους με τους οποίους θα χρησιμοποιήσουν τα υλικά αγαθά . Ωστόσο , στην συγκεκριμένη οικογενειακή οικονομία δεν συμμετείχαν τα αγόρια και τα κορίτσια με τον ίδιο τρόπο . Τα κορίτσια , από πολύ μικρά , φορτώνονταν με οικιακές και αγροτικές εργασίες , με τον ίδιο τρόπο που οι γυναίκες αναλάμβαναν σε μεγαλύτερο βαθμό από τους άνδρες , τις πιο μεγάλες εργασιακές αρμοδιότητες σε καθημερινή βάση . Από την άλλη μεριά , τα αγόρια διαδραμάτιζαν πιο μεγάλο , πιο συγκεκριμένο και συνεπώς πιο ευνοϊκό ρόλο στην εθιμική και κοινωνική ζωή της κοινότητας . Τα αγόρια , δηλαδή , από πολλή μικρή ηλικία , εκπαιδεύονταν στο να κατέχουν ανδρικά προνόμια , τα οποία συνδέονται στενά με το κύριο ανδρικό υπόδειγμα του ελεύθερου χρόνου στο πλαίσιο της καθημερινής ζωής της κοινότητας . Με άλλα λόγια , αγόρια και κορίτσια διδάσκονταν από νωρίς ότι είναι εισαγμένα σε χωριστούς και καταταγμένους κόσμους . Τα αγόρια ανήκαν στον κόσμο των ανδρών , όπου κυριαρχούσε σχετικά μια ανεξαρτησία ενεργειών και η εκτροπή από τους νόμους επιτρεπόταν με σχετική συγκαταβατικότητα , και τα κορίτσια ανήκαν στον κόσμο των γυναικών , στον οποίο οι υποχρεώσεις ήταν ασφαλώς πιο πολλές από τα δικαιώματα και η μη υιοθέτηση συγκεκριμένων προτύπων συμπεριφοράς ήταν απαράδεκτη ( Θ. Δραγώνα , Ε. Τσέλιου 2009 : 124 – 125 ) . Τέλος , θα πρέπει να τονιστεί πως το παιδί είχε διττή ιδιότητα για την οικογένεια : αποτελούσε φθηνή και οποτεδήποτε διαθέσιμη εργατική δύναμη , και παράλληλα αποτελούσε κληρονόμο της οικογενειακής μονάδας . Η διαπαιδαγώγηση δηλαδή του παιδιού , η οποία γινόταν στο πλαίσιο της οικογένειας και όχι του σχολείου , περιοριζόταν σε πράγματα , συνυφασμένα πιο πολύ με την ανάπτυξη επιχειρηματικών δεξιοτήτων , ώστε να μπορεί να συντηρήσει την οικογενειακή επιχείρηση και να πουλά αγαθά για την επιβίωσή του ( Β . Δινάκη 2011 : 9 , Δάρδανος : 21 ) .

**ΣΥΜΠΕΡΑΣΜΑ**

Εν κατακλείδι , στο πλαίσιο της προβιομηχανικής περιόδου οικογένειας , ο ρόλος του άντρα ήταν η οικονομική στήριξη της συζύγου και των παιδιών του , μέσω της εκτός σπιτιού εργασίας του και ο ρόλος της γυναίκας ήταν τόσο η σχολαστική καθαριότητα και η ολοκληρωτική τακτοποίηση του σπιτιού , όσο και η φροντίδα και η διαπαιδαγώγηση των παιδιών με επαγγελματικές , ως επί το πλείστον , δεξιότητες . Τέλος , ο ρόλος του παιδιού ήταν η εργασία στην οικογενειακή , κυρίως αγροτική μονάδα , όποτε χρειαζόταν , ώστε μέχρι να γίνει κληρονόμος της , να γνωρίζει την δουλειά . Αντιθέτως , στις μέρες μας , η γυναίκα δεν έχει ως θεμελιώδη ασχολία την συντήρηση του νοικοκυριού , αλλά εργάζεται και εκτός , φυσικά , σπιτιού . Είναι , δηλαδή , ισότιμη με τον άνδρα , τόσο επαγγελματικά , όσο και κοινωνικά . Βέβαια , ελάχιστες είναι οι γυναίκες , μέσα σε ένα ζευγάρι , που κάνουν μια δουλειά με περισσότερο κύρος και μεγαλύτερο μισθό . Όσον αφορά τώρα τον ρόλο του άνδρα , και αυτός έχει αλλάξει . Σε αρκετές , δηλαδή , περιπτώσεις , βοηθάει στις δουλειές του σπιτιού . Ωστόσο , αυτές οι δουλειές , οι οποίες θεωρούνται στερεοτυπικά αντρικές δουλειές και για αυτό τις κάνουν , αφορούν συγκεκριμένα τον εξωτερικό χώρο του σπιτιού. Τέτοιες είναι οι επισκευές , το πλύσιμο του αυτοκινήτου , το κόψιμο του γρασιδιού , τα ψώνια και η φορολογική δήλωση . Υπάρχει , δηλαδή , και στην εποχή μας διαχωρισμός ανάμεσα στο “ μέσα ” και στο “ έξω ” από το σπίτι . Ακόμη , ο ρόλος του άνδρα έχει αλλάξει και ως προς την γονεϊκή φροντίδα . Οι άνδρες δεν είναι πλέον αδιάφοροι ως προς τις καθημερινές δραστηριότητες του παιδιού . Και εδώ όμως υπάρχει ένα αλλά . Οι ασχολίες τους δηλαδή με τα παιδιά σχετίζονται κυρίως με δραστηριότητες διασκέδασης , όπως παιχνίδι και βόλτα . Από την άλλη πλευρά , οι ασχολίες των γυναικών καλύπτουν βιολογικές ανάγκες των παιδιών , όπως καθαριότητα , φαγητό και ύπνος . Τέλος , όσον αφορά τον ρόλο του παιδιού έχει μεταβληθεί και αυτός . Στις μέρες μας το παιδί δεν περιορίζεται στην εντός οικογενειακού πλαισίου εκπαίδευση , αλλά πηγαίνει , φυσικά , σχολείο . Επιπλέον , η σύγχρονη οικογένεια , σε αντίθεση με αυτήν της προβιομηχανικής περιόδου , είναι παιδοκεντρική . Με άλλα λόγια , οι γονείς κάλυπταν τις ουσιαστικότερες ανάγκες του παιδιού , της ανάγκες της ψυχής τους . Τέτοιες είναι η επικοινωνία , η αγάπη και η γλυκύτητα . Τελευταία αλλαγή αποτελεί το γεγονός ότι οι σύγχρονοι γονείς επιδιώκουν να κατακτήσουν τα παιδιά τους πρώτα ένα πτυχίο και ίσως και ένα μεταπτυχιακό , και ύστερα να ασκήσουν το επάγγελμα τους ( Δινάκη Β. 2021 : 88 – 90 )

**ΒΙΒΛΙΟΓΡΑΦΙΑ**

<https://www.ekdd.gr/ekdda/files/ergasies_esdd/15/13/713.pdf>

<https://www.researchgate.net/profile/Thalia-Dragonas/publication/269994576_Metaschematismoi_tes_Ellenikes_oikogeneias_kai_nomothetikes_allages_sto_oikogeneiako_dikaio_Transformations_in_the_Greek_family_and_changes_in_family_law/links/5e3825b7299bf1cdb909c646/Metaschematismoi-tes-Ellenikes-oikogeneias-kai-nomothetikes-allages-sto-oikogeneiako-dikaio-Transformations-in-the-Greek-family-and-changes-in-family-law.pdf>

<https://okto.com.gr/wp-content/uploads/2018/06/%CE%95%CF%80%CE%AC%CE%B3%CE%B3%CE%B5%CE%BB%CE%BC%CE%B1-%CE%B3%CE%BF%CE%BD%CE%AD%CE%B1%CF%82-%CE%B1%CF%80%CF%8C%CF%83%CF%80%CE%B1%CF%83%CE%BC%CE%B1-%CE%B2%CE%B9%CE%B2%CE%BB%CE%AF%CE%BF%CF%85.pdf>

<https://eclass.uoa.gr/modules/document/file.php/ECD201/%CE%A3%CE%91%CE%A1%CE%A9%CE%A4%CE%99%CE%9A%CE%95%CE%A3%20%CE%91%CE%9B%CE%9B%CE%91%CE%93%CE%95%CE%A3%20%CE%A3%CE%A4%CE%9F%20%CE%A7%CE%91%CE%A1%CE%A4%CE%97%20%CE%A4%CE%97%CE%A3%20%CE%9F%CE%99%CE%9A%CE%9F%CE%93%CE%95%CE%9D%CE%95%CE%99%CE%91%CE%9A%CE%97%CE%A3%20%CE%96%CE%A9%CE%97%CE%A3.pdf>

<http://ikee.lib.auth.gr/record/129227/files/GRI-2012-8681.pdf>

<https://apothesis.lib.hmu.gr/bitstream/handle/20.500.12688/10167/KaragianniDimitra_SachinidouMagdalini2020.pdf?sequence=1&isAllowed=y>

<https://estia.hua.gr/file/lib/default/data/9098/theFile>

<https://www.dardanosnet.gr/wp-content/uploads/media/GIABRIMHS-KEFALAIO.pdf>